|  |
| --- |
| Министерство на младежта и спорта, Министерство на образованието и науката |
| |  |  | | --- | --- | | брой: 47, от дата 6.6.2014 г.   Официален раздел / МИНИСТЕРСТВА И ДРУГИ ВЕДОМСТВА | стр.10 | |
|  |
|  |
| Наредба № 3 от 30 май 2014 г. за организиране на извънучилищната тренировъчна и състезателна дейност |
|  |
| **МИНИСТЕРСТВО НА МЛАДЕЖТА И СПОРТА**  **МИНИСТЕРСТВО НА ОБРАЗОВАНИЕТО И НАУКАТА**  **НАРЕДБА № 3 от 30 май 2014 г.**  **за организиране на извънучилищната тренировъчна и състезателна дейност**  Раздел I  **Общи положения**  **Чл. 1.** (1) С тази наредба се определя редът за организиране на извънучилищната тренировъчна и състезателна дейност с учениците.  (2) Извънучилищната тренировъчна и състезателна дейност на учениците е доброволна и е свързана с развитието и насърчаването на интересите, способностите и потребностите на учениците в областта на спорта и социалния туризъм, извън задължителните програми по учебния предмет Физическо възпитание и спорт.  **Чл. 2.** (1) Извънучилищната състезателна дейност се организира в съответствие с Националния спортен календар на Министерството на образованието и науката и с държавния и международния спортен календар на многоспортовите федерации и асоциации, администриращи спорта за учащи.  (2) Националният спортен календар се утвърждава от министъра на образованието и науката и е система от целесъобразно подредени във времето национални и международни спортни и спортнотуристически прояви, които се организират за съответната учебна година.  (3) Държавният спортен календар на многоспортовите федерации и асоциации включва спортни състезания, които са организирани на територията на цялата страна.  (4) Международният спортен календар на многоспортовите федерации и асоциации включва международни спортни състезания, утвърдени от международна спортна федерация.  (5) Предложенията за национални и международни спортни и спортнотуристически прояви, които да се включат в Националния спортен календар на Министерството на образованието и науката, се подават от многоспортовите федерации и асоциации и Националния дворец на децата в министерството в срок до 10 август на съответната календарна година.  **Чл. 3.** (1) Директорите на училищата и обслужващите звена по чл. 33а, ал. 1, т. 2 и 4 от Закона за народната просвета въз основа на Националния спортен календар утвърждават със заповед спортен календар на училището и обслужващото звено, в който могат да включват и спортни прояви, организирани от лицензирани спортни организации, във взаимодействие с органите на местното самоуправление.  (2) Утвърденият спортен календар на училището се публикува на интернет страницата му в срок до 30 октомври.  (3) Утвърденият спортен календар на обслужващото звено по чл. 33а, ал. 1, т. 2 и 4 от Закона за народната просвета се публикува на интернет страницата му в срок до 30 ноември.  **Чл. 4.** (1) Извънучилищната състезателна дейност се организира от лицензираните многоспортови федерации и асоциации със съдействието на Министерството на младежта и спорта, Министерството на образованието и науката и органите на местното самоуправление.  (2) Условията и редът за организиране нa извънучилищната състезателна дейност на учениците, с изключение на учениците от спортните училища, се определят с правила за всяка учебна година.  (3) Правилата по ал. 2 се утвърждават със заповед на министъра на младежта и спорта по предложение на многоспортовите федерации и асоциации и след съгласуване с министъра на образованието и науката.  (4) Правилата по ал. 2 се утвърждават до 20 октомври на съответната учебна година.  (5) Условията и редът за организиране на извънучилищната състезателна дейност за обслужващите звена по чл. 33а, ал. 1, т. 2 и 4 от Закона за народната просвета се определят и утвърждават от съответните спортни организации не по-късно от 30 октомври.  **Чл. 5.** Условията и редът за организиране на международната състезателна дейност и участието на учениците се определят от многоспортовите федерации и асоциации.  **Чл. 6.** Извънучилищната тренировъчна и състезателна дейност се ръководи от лица със завършено висше образование и придобита професионална квалификация „учител по физическо възпитание“ и/или „треньор“ по съответния вид спорт.  Раздел II  **Извънучилищна тренировъчна дейност**  **Чл. 7.** (1) Извънучилищната тренировъчна дейност се организира в ученическите спортни школи, училищните спортни секции и училищните спортни клубове по вид спорт и възрастова група за ученици от един клас или от различни класове за съответния етап на обучение.  (2) Видовете спорт и техният брой се определят в съответствие с интересите и потребностите на учениците, включително и за учениците със специални образователни потребности, в съответствие с наличната или предоставената за ползване спортна база и развитието на спорта на местно и регионално ниво.  **Чл. 8.** Броят на учениците по вид спорт в училищните спортни клубове, училищните спортни секции и отбори и обслужващите звена извън групите по чл. 27 от Наредба № 7 от 2000 г. за определяне броя на учениците и на децата в паралелките и в групите на училищата, детските градини и обслужващите звена (ДВ, бр. 4 от 2001 г.) се определят в зависимост от спецификата на конкретния спорт.  Раздел III  **Извънучилищна състезателна дейност**  **Чл. 9.** (1) Извънучилищната състезателна дейност обхваща организирани спортни прояви – състезания по един или няколко вида спорт и спортнотуристически прояви.  (2) Спортните прояви по ал. 1 се организират и провеждат поотделно за училищата и обслужващите звена.  **Чл. 10.** (1) При участието си в определена спортна проява детето или ученикът има право да представлява само едно училище или обслужващо звено, в което е записан да се обучава.  (2) В спортните и спортнотуристическите прояви с деца или ученици имат право да участват всички деца/ученици, обучаващи се в училищата и обслужващите звена, включително и придобилите състезателни права от съответната спортна федерация.  **Чл. 11.** Задължителните документи, които се представят за участие в извънучилищната състезателна дейност, се определят с правилата по чл. 4, ал. 2 и/или с актовете на спортните и многоспортовите федерации и асоциации.  Раздел IV  **Ръководство, координация и контрол**  **Чл. 12.** Ръководството, координацията и контролът при провеждане на извънучилищната тренировъчна дейност се осъществяват от министъра на младежта и спорта, от министъра на образованието и науката, от началниците на регионалните инспекторати по образование и от директорите на училищата и обслужващите звена.  **Чл. 13.** (1) Ръководството, координацията и контролът при провеждане на национални прояви, включени в Националния спортен календар, се осъществяват от министъра на младежта и спорта и министъра на образованието и науката.  (2) Ръководството, координацията и контролът при провеждане на международните прояви, включени в Националния спортен календар, се осъществяват от министъра на младежта и спорта.  Раздел V  **Финансиране**  **Чл. 14.** (1) Извънучилищната тренировъчна и състезателна дейност се финансира от държавния бюджет чрез бюджета на Министерството на младежта и спорта и на Министерството на образованието и науката, други министерства и ведомства, чрез общинските бюджети, физически и юридически лица и собствени средства.  (2) Проявите от Националния спортен календар се финансират въз основа на финансов план, представляващ неразделна част от правилата по чл. 4, ал. 2 за организиране и провеждане на съответната спортна проява.  (3) Министърът на младежта и спорта може да подпомага с финансови средства и проекти на спортни организации за спортносъстезателни дейности за учащи, в изпълнение на Националната програма за физическо възпитание и спорт, които не са включени в Националния спортен календар.  **Заключителни разпоредби**  **§ 1.** Тази наредба отменя Наредба № 14 от 2003 г. за организиране на извънучилищната тренировъчна и състезателна дейност (ДВ, бр. 92 от 2003 г.).  **§ 2.** Наредбата се издава на основание чл. 22, ал. 6 от Закона за физическото възпитание и спорта.  **§ 3.** Наредбата влиза в сила от деня на обнародването й в „Държавен вестник“.  Министър на младежта и спорта: **Мариана Георгиева**  Министър на образованието и науката: **Анелия Клисарова**  3699 |
|  |